b'\n_START_ARTICLE_\nVinko Vodopivec\n_START_SECTION_\n\xc5\xbdivljenje\n_START_PARAGRAPH_\nDeloval in ustvarjal je v zelo razgibanem in za slovenski narod, \xc5\xa1e posebej za Primorce, usodnem \xc4\x8dasu. Zaradi izbranih osebnostnih lastnosti, globoke ljubezni do slovenske zemlje in njenih ljudi ter zaradi lahkotnosti in neposrednosti njegovega obse\xc5\xbenega glasbenega opusa, s katerim je zadel zna\xc4\x8daj in \xc4\x8dut primorskega \xc4\x8dloveka, je \xc5\xbee skoraj celo stoletje globoko navzo\xc4\x8d v zavesti Primorcev. Njegove skladbe so \xc5\xa1e vedno sestavni del programa primorskih cerkvenih in posvetnih pevskih zborov. Vodopiv\xc4\x8dev duh ne pojema, pa\xc4\x8d pa enako kot pred leti plemeniti in navdu\xc5\xa1uje ljudi na Primorskem. Vodopivcu najprimernej\xc5\xa1i in najlep\xc5\xa1i spomenik so postavili primorski \xc5\xa1tudentje v Ljubljani, ko so pod vodstvom Antona Nanuta v letu 1953 ustanovili Primorski akademski zbor Vinko Vodopivec. Slednji \xc5\xa1e danes po Primorski in celotni Sloveniji ter po svetu seje Vodopiv\xc4\x8devo ljubezen do \xc5\xbeivljenja, do petja ter do slovenske besede in naroda nasploh._NEWLINE_Zelo priljubljena je na amaterskih odrih njegova spevoigra v treh dejanjih Kova\xc4\x8dev \xc5\xa1tudent (1910).'